CELEX: 32021D0649
Language: lt
Date: 1618531200000
Title: Tarybos sprendimas (BUSP) 2021/649 2021 m. balandžio 16 d. dėl Sąjungos paramos SPG sekretoriato veiklai siekiant remti Sutarties dėl prekybos ginklais įgyvendinimą

2021 4 20   
               
               
                  LT
               
               
                  Europos Sąjungos oficialusis leidinys
               
               
                  L 133/59
               
            
         TARYBOS SPRENDIMAS (BUSP) 2021/649
         2021 m. balandžio 16 d.
         dėl Sąjungos paramos SPG sekretoriato veiklai siekiant remti Sutarties dėl prekybos ginklais įgyvendinimą
         EUROPOS SĄJUNGOS TARYBA,
         atsižvelgdama į Europos Sąjungos sutartį, ypač į jos 28 straipsnio 1 dalį ir 31 straipsnio 1 dalį,
         atsižvelgdama į Sąjungos vyriausiojo įgaliotinio užsienio reikalams ir saugumo politikai pasiūlymą,
         kadangi:
         
                     (1)
                  
                  
                     2013 m. balandžio 2 d. Jungtinių Tautų (JT) Generalinė Asamblėja savo Rezoliucija A/RES/67/234 B priėmė Sutartį dėl prekybos ginklais (toliau – SPG). SPG buvo pateikta pasirašyti 2013 m. birželio 3 d. ir įsigaliojo 2014 m. gruodžio 24 d. Visos valstybės narės yra SPG šalys;
                  
               
                     (2)
                  
                  
                     SPG tikslas – nustatyti kuo aukštesnius bendrus tarptautinius standartus tarptautinei prekybai įprastiniais ginklais reguliuoti arba tokiam reguliavimui gerinti, taip pat užkirsti kelią neteisėtai prekybai įprastiniais ginklais, panaikinti ją ir užkirsti kelią ginklų nukreipimui. Pagrindiniai iššūkiai siekiant SPG tikslų – užtikrinti, kad valstybės, kurios yra SPG šalys (toliau – SPG šalys), ją veiksmingai įgyvendintų ir ji būtų visuotinai taikoma, atsižvelgiant į tai, kad tarptautinei prekybai ginklais reguliuoti, savaime suprantama, reikalingos visuotinės pastangos. Siekdama padėti įveikti tuos iššūkius, 2013 m. gruodžio 16 d. Taryba priėmė Sprendimą 2013/768/BUSP (1), o 2017 m. gegužės 29 d. – Sprendimą (BUSP) 2017/915 (2),, taip išplėsdama su eksporto kontrole susijusios Sąjungos pagalbos portfelį jį papildant konkrečiai SPG būdinga veikla;
                  
               
                     (3)
                  
                  
                     SPG įsteigiamas sekretoriatas (toliau – SPG sekretoriatas), kad padėtų SPG šalims veiksmingai įgyvendinti SPG. SPG sekretoriatas vykdo šias pareigas: gauna, pateikia ir platina ataskaitas, kaip įgaliota pagal SPG; tvarko ir pateikia valstybėms, Sutarties šalims, nacionalinių kontaktinių centrų sąrašą; padeda derinti pagalbos įgyvendinant SPG pasiūlymus ir prašymus ir skatina tarptautinį bendradarbiavimą, kaip prašoma; palengvina valstybių, Sutarties šalių, konferencijos darbą, be kita ko, imdamasis priemonių ir teikdamas būtinas paslaugas, skirtas susitikimams pagal SPG; ir vykdo kitas pareigas, kaip nusprendžiama valstybių, Sutarties šalių, konferencijose. SPG sekretoriatas taip pat administruoja SPG šalių pagal SPG 16 straipsnio 3 dalį įsteigtą Savanorišką patikos fondą, skirtą padėti SPG šalims įgyvendinti SPG. Be to, Ketvirtoji SPG šalių konferencija SPG sekretoriatui pavedė administruoti SPG rėmimo programą, sukurtą siekiant palengvinti valstybių atstovų dalyvavimą SPG susitikimuose;
                  
               
                     (4)
                  
                  
                     2016 m. Visuotinėje Europos Sąjungos užsienio ir saugumo politikos strategijoje Sąjunga įsipareigoja skatinti taisyklėmis grindžiamą pasaulinę tvarką. Sąjunga suinteresuota skatinti sutartas taisykles, kad būtų tiekiamos visuotinės viešosios gėrybės ir padedama kurti taikų ir tvarų pasaulį. Sąjunga propaguoja taisyklėmis grindžiamą pasaulinę tvarką, kurios esminis principas – daugiašališkumas, o centrinė ašis – JT. Sąjunga tvirtai remia naujų narių prisijungimą prie daugiašalių nusiginklavimo, neplatinimo ir ginklų kontrolės sutarčių ir režimų, įskaitant SPG, jų visuotinimą, visapusišką įgyvendinimą ir vykdymo užtikrinimą. Atsižvelgiant į tuos visa apimančius politikos tikslus, parama SPG sekretoriatui dera su konkrečiu tikslu – stiprinti daugiašalę sistemą, kuria grindžiama atsakinga prekyba ginklais;
                  
               
                     (5)
                  
                  
                     SPG sekretoriatas turi geras galimybes palaikyti ryšius su visomis daugiašalėmis, regioninėmis, nacionalinėmis ir pilietinės visuomenės organizacijomis, vykdančiomis projektus, kuriais remiamas Sutarties dėl prekybos ginklais visuotinimas arba įgyvendinimas. Sąjunga taip pat ilgą laiką teikia pagalbą dvejopo naudojimo prekių eksporto kontrolės srityje pagal priemonę, ja remiamas teisinių sistemų ir institucinių gebėjimų vystymas siekiant sukurti veiksmingą dvejopo naudojimo ir karinių prekių eksporto kontrolę ir užtikrinti jos vykdymą. SPG sekretoriatas siekia užtikrinti, kad jo projektai būtų papildomieji esamų Sąjungos dvejopo naudojimo prekių ir ginklų eksporto kontrolės pagalbos programų, pavyzdžiui, vykdomų pagal Sprendimą (BUSP) 2017/915, atžvilgiu,
                  
               PRIĖMĖ ŠĮ SPRENDIMĄ:
         
            1 straipsnis
            
               1.   Siekdama remti veiksmingą Sutarties dėl prekybos ginklais (SPG) įgyvendinimą ir visuotinimą, Sąjunga remia SPG sekretoriato veiklą, kuria siekiama šių tikslų:
               
                           —
                        
                        
                           remti SPG šalis, siekiant stiprinti jų ginklų perdavimo kontrolės sistemas, kad būtų užtikrintas veiksmingas SPG įgyvendinimas,
                        
                     
                           —
                        
                        
                           stiprinti SPG sekretoriato, kaip pagrindinio organo, skirto padėti SPG šalims įgyvendinti SPG, institucinę struktūrą.
                        
                     
            
               2.   Siekdama įgyvendinti 1 dalyje nustatytus tikslus, Sąjunga remia šią projektų veiklą:
               
                           a)
                        
                        
                           parama SPG nacionalinių kontaktinių centrų gebėjimams stiprinti;
                        
                     
                           b)
                        
                        
                           ekspertų sąrašo sudarymas, kad būtų stiprinami vietos ir regionų SPG ekspertų gebėjimai konsultuoti ir mokyti SPG įgyvendinimo vietos ir regionų lygmenimis (instruktorių mokymas);
                        
                     
                           c)
                        
                        
                           parama poreikių ir išteklių derinimo duomenų bazei.
                        
                     Išsamus šioje dalyje nurodytos projektų veiklos aprašas pateikiamas priede.
            
         
         
            2 straipsnis
            
               1.   Sąjungos vyriausiasis įgaliotinis užsienio reikalams ir saugumo politikai (toliau – vyriausiasis įgaliotinis) yra atsakingas už šio sprendimo įgyvendinimą.
            
            
               2.   1 straipsnio 2 dalyje nurodytos projektų veiklos techninį įgyvendinimą vykdo SPG sekretoriatas.
            
            
               3.   SPG sekretoriatas savo užduotis atlieka vyriausiojo įgaliotinio atsakomybe. Tuo tikslu vyriausiasis įgaliotinis su SPG sekretoriatu sudaro būtinus susitarimus.
            
         
         
            3 straipsnis
            
               1.   1 straipsnio 2 dalyje nurodytai projektų veiklai įgyvendinti skiriama orientacinė finansavimo suma yra 1 370 000 EUR.
            
            
               2.   Iš 1 dalyje nurodytos orientacinės sumos finansuojamos išlaidos tvarkomos laikantis Sąjungos biudžetui taikomų procedūrų ir taisyklių.
            
            
               3.   Komisija prižiūri, kad iš 1 dalyje nurodytos orientacinės sumos finansuojamos išlaidos būtų tinkamai tvarkomos. Tuo tikslu ji sudaro būtiną susitarimą su SPG sekretoriatu. Tame susitarime nustatoma, kad SPG sekretoriatas turi užtikrinti Sąjungos įnašo matomumą, atitinkantį jo dydį.
            
            
               4.   Komisija siekia sudaryti 3 dalyje nurodytą susitarimą kuo greičiau po šio sprendimo įsigaliojimo. Ji praneša Tarybai apie visus sunkumus, su kuriais susiduriama tame procese, ir susitarimo sudarymo datą.
            
         
         
            4 straipsnis
            
               1.   Vyriausiasis įgaliotinis teikia Tarybai šio sprendimo įgyvendinimo ataskaitas, grindžiamas reguliariai rengiamomis SPG sekretoriato ataskaitomis. Ataskaitos yra Tarybos atliekamo vertinimo pagrindas.
            
            
               2.   Komisija teikia informaciją apie 1 straipsnio 2 dalyje nurodytos projektų veiklos įgyvendinimo finansinius aspektus.
            
         
         
            5 straipsnis
            Šis sprendimas įsigalioja jo priėmimo dieną.
            Jis nustoja galioti praėjus 24 mėnesiams nuo 3 straipsnio 3 dalyje nurodyto susitarimo sudarymo dienos arba praėjus šešiems mėnesiams nuo jo priėmimo dienos, jeigu per tą laikotarpį tas susitarimas nesudaromas.
         
         
            Priimta Briuselyje 2021 m. balandžio 16 d.
            
               
                  Tarybos vardu
               
               
                  Pirmininkė
               
               A. P. ZACARIAS
            
         
         
            (1)  2013 m. gruodžio 16 d. Tarybos sprendimas 2013/768/BUSP dėl ES veiklos pagal Europos saugumo strategiją remiant Sutarties dėl prekybos ginklais įgyvendinimą (OL L 341, 2013 12 18, p. 56).
         
            (2)  2017 m. gegužės 29 d. Tarybos sprendimas (BUSP) 2017/915 dėl Sąjungos informavimo veiklos remiant Sutarties dėl prekybos ginklais įgyvendinimą (OL L 139, 2017 5 30, p. 38).
      
      
         
            PRIEDAS
            PROJEKTO DOKUMENTAS
            1.   Projektai
            
            1.1.   1 projektas. Parama Sutarties dėl prekybos ginklais (SPG) nacionalinių kontaktinių centrų gebėjimams stiprinti
            
            1.1.1.   Bendras projekto tikslas
            
            Stiprinti valstybių, Sutarties šalių, nacionalinių kontaktinių centrų pajėgumą, be kita ko, didinant jų žinias apie SPG įsipareigojimus ir didinant informuotumą apie SPG proceso raidą.
            1.1.2.   Pagrindiniai faktai
            
            Atsižvelgdama į Skaidrumo ir ataskaitų teikimo darbo grupės rekomendaciją, valstybių, Sutarties šalių, 3-iojoje konferencijoje SPG sekretoriatas buvo įgaliotas „parengti nacionaliniams kontaktiniams centrams skirtą rekomendacinį dokumentą, kuriame būtų apibūdintas tokių centrų vaidmuo ir galimos užduotys, įskaitant užtikrinimą, kad privalomas pranešimas apie SPG būtų parengtas ir pateiktas laiku ir išsamiai“. Be to, SPG sekretoriatas nustatė, kad reikia užtikrinti, kad nacionaliniai kontaktiniai centrai konstruktyviu būdu dalyvautų SPG posėdžiuose, įskaitant parengiamuosius ir darbo grupių posėdžius.
            1.1.3.   Veikla ir rezultatai
            
            Šis projektas turėtų apimti šią veiklą / rezultatus:
            
                        a)
                     
                     
                        nacionaliniams kontaktiniams centrams skirto rekomendacinio dokumento, kuriame apibūdinamas tokių centrų vaidmuo ir galimos užduotys, parengimas;
                     
                  
                        b)
                     
                     
                        specialiai nacionaliniams kontaktiniams centrams skirtos svetainės / portalo su nuorodomis į jiems aktualią informaciją sukūrimas;
                     
                  
                        c)
                     
                     
                        trijų informavimo sesijų, nuo pusdienio iki dienos trukmės, organizavimas prieš kiekvieną SPG posėdį, skirtų nacionaliniams kontaktiniams centrams, kuriose būtų pateikiama naujausia informacija apie būsimą posėdį ir būtų sudarytos galimybės užduoti klausimus ir pasiaiškinti informaciją; ir
                     
                  
                        d)
                     
                     
                        mechanizmo, kuriuo būtų galima reguliariai ir sistemingai individualiai susisiekti su nacionaliniais kontaktiniais centrais siekiant remti jų įsitraukimą į SPG veiklą, sukūrimas.
                     
                  1.1.4.   Numatomi projekto rezultatai
            
            
                        a)
                     
                     
                        gilesnės SPG nacionalinių kontaktinių centrų žinios apie su SPG susijusius įsipareigojimus (įskaitant ataskaitų teikimą);
                     
                  
                        b)
                     
                     
                        didesnis informuotumas apie SPG procesus;
                     
                  
                        c)
                     
                     
                        plati informacinės medžiagos apie SPG sklaida nacionaliniams kontaktiniams centrams ir kitiems gavėjams.
                     
                  1.1.5.   Naudos gavėjai
            
            Sutarties šalių nacionaliniai kontaktiniai centrai
            1.2.   2 projektas. Ekspertų sąrašas (instruktorių mokymas)
            
            1.2.1.   Bendras projekto tikslas
            
            Stiprinti vietos ir regioninių SPG ekspertų gebėjimą teikti konsultacijas ir mokymus SPG įgyvendinimo klausimais vietos ir regionų lygiu, kad būtų sumažintas priklausomumas nuo tarptautinių konsultantų ir organizacijų, pagerinta mokymo ir įgyvendinimo pagalbos kokybė ir padedama geriau pritaikyti gebėjimų stiprinimo pastangas.
            1.2.2.   Pagrindiniai faktai
            
            Nors kai kurie Savanoriško patikos fondo (SPF) projektai buvo įgyvendinami padedant vietos organizacijoms ir nacionaliniams ar regioniniams konsultantams, daugumoje SPF projektų, įgyvendinamų nuo tada, kai SPF buvo įsteigta 2-ojoje valstybių, Sutarties šalių, konferencijoje, dalyvavo / buvo įtraukti tarptautiniai ekspertai ir (arba) projekto įgyvendinimo partneris, esantis tarptautine organizacija, (pvz., JT subjektas) arba tarptautinė NVO. Nuolatinis rėmimasis tarptautinėmis ekspertinėmis žiniomis yra neefektyvus ir netoliaregiškas dėl šių priežasčių:
            
                        1)
                     
                     
                        tarptautinės kelionės, reikalingos tarptautiniams ekspertams atvykti į ir kuruoti mokymo seminarus, ir tarptautiniams ekspertams reikalingi mokėti dienpinigiai arba honorarai kainuoja brangiai (palyginti su išlaidomis samdant vietos ar regiono ekspertus); ir
                     
                  
                        2)
                     
                     
                        nuolatinis rėmimasis tarptautinių ekspertų paslaugomis nedidina vietos ir regionų konsultantų gebėjimų ir kompetencijos, o jie ilgesnio laikotarpio perspektyvoje galėtų teikti tęstinius ir pritaikytus mokymus ir įgyvendinimo pagalbą.
                     
                  Be to, iš SPF patirties aiškiai matyti, kad kai kuriems konsultantams ir organizacijoms reikėtų paramos vystymuisi, kad jie galėtų visapusiškai atlikti savo vaidmenį SPG įgyvendinimo projektuose. SPG sekretoriatas norėtų atkreipti dėmesį į priklausymo nuo tarptautinių konsultantų ir organizacijų klausimus, taip pat į kai kurių mokymų ir pagalbos, teikiamų įgyvendinant projektą, kuriuo siekiama stiprinti vietos ir regionų konsultantų gebėjimus teikti mokymo ir įgyvendinimo pagalbą, kokybę.
            1.2.3.   Veikla ir rezultatai
            
            Šis projektas turėtų apimti šią veiklą / rezultatus:
            
                        a)
                     
                     
                        instruktorių mokymo seminaro, kuriame būtų stiprinami vietos ir regionų konsultantų gebėjimai teikti kokybišką mokymą ir įgyvendinimo pagalbą, sukūrimas;
                     
                  
                        b)
                     
                     
                        mokymo medžiagos, kad būtų lengviau rengti instruktorių mokymo seminarus, parengimas;
                     
                  
                        c)
                     
                     
                        kryptingas konsultantų tiksliniuose regionuose informavimas dėl dalyvavimo specializuotuose instruktorių mokymo praktiniuose seminaruose; ir
                     
                  
                        d)
                     
                     
                        šešių instruktorių mokymo seminarų skirtinguose regionuose surengimas.
                     
                  1.2.4.   Numatomi projekto rezultatai
            
            
                        a)
                     
                     
                        Didesnis vietos ir regionų konsultantų, kurie yra SPG sekretoriato patvirtinti SPG ekspertai ir kurie gali teikti kokybišką mokymo ir įgyvendinimo pagalbą vietos ir regionų lygmeniu, skaičius;
                     
                  
                        b)
                     
                     
                        Viešo konsultantų, kuriuos SPG sekretoriatas patvirtino galinčiais teikti kokybišką SPG mokymo ir įgyvendinimo pagalbą, sąrašo (ekspertų sąrašo), parengimas. Pavyzdžiui, toks sąrašas galėtų būti išplatintas būsimiems SPF gavėjams, kurie ieško konsultantų arba projekto įgyvendinimo partnerių.
                     
                  1.2.5.   Naudos gavėjai
            
            
                        —
                     
                     
                        Vietos ir regionų konsultantai.
                     
                  
                        —
                     
                     
                        SPF donorai ir gavėjai.
                     
                  1.3.   3 projektas. Parama poreikių ir išteklių duomenų bazei
            
            1.3.1.   Bendras projekto tikslas
            
            Sukurti mechanizmą, skirtą suderinti pasiūlymus ir pagalbos prašymus dėl Sutarties įgyvendinimo, siekiant sumažinti SPG paramos projektų dubliavimąsi ir sutapimą ir padidinti tikslingą pagalbą gaunančių valstybių skaičių.
            1.3.2.   Pagrindiniai faktai
            
            Pagal SPG 18 straipsnio 3 dalies c punktą SPG sekretoriatas „padeda koordinuoti pasiūlymus ir prašymus dėl pagalbos įgyvendinant Sutartį ir (...) skatina tarptautinį bendradarbiavimą“. Nors valstybės, Sutarties šalys, raginamos prireikus prašyti pagalbos ir, kai paprašoma, teikti pagalbą, nėra formalaus mechanizmo, skirto pagalbos pagal SPG prašymui ar teikimui. Be to, į dabartinius ataskaitų šablonus neįtraukta galimybė prašyti pagalbos arba ją siūlyti (kitaip nei kitų procesų šablonuose, pavyzdžiui, JT veiksmų programoje dėl šaulių ir lengvųjų ginklų). SPG sekretoriatas norėtų išnagrinėti galimybes sukurti duomenų bazę ar kitą mechanizmą, skirtą SPG įgyvendinimo poreikiams ir ištekliams koordinuoti, siekdamas vykdyti savo įsipareigojimus pagal Sutartį ir stiprinti tarptautinį bendradarbiavimą bei pagalbą.
            1.3.3.   Veikla ir rezultatai
            
            Šis projektas turėtų apimti šią veiklą / rezultatus:
            
                        a)
                     
                     
                        galimybių sukurti poreikių ir išteklių koordinavimo mechanizmą išnagrinėjimas, be kita ko, atliekant esamų kituose forumuose taikomų mechanizmų lyginamąją peržiūrą, taip pat konsultuojantis su pagalbos gavėjais ir pagalbos teikėjais;
                     
                  
                        b)
                     
                     
                        poreikių ir išteklių koordinavimo mechanizmo parengimas ir nustatymas, įskaitant elektroninę pagalbos prašymų ir teikimo duomenų bazę, taip pat pagalbos prašymo internetinės priemonės kūrimas; ir
                     
                  
                        c)
                     
                     
                        poreikių ir išteklių koordinavimo mechanizmo įsteigimas, informavimas apie jį ir priežiūra.
                     
                  1.3.4.   Numatomi projekto rezultatai
            
            Išsamesnė informacija apie valstybių, Sutarties šalių, pagalbos poreikius ir turimus išteklius šiems poreikiams patenkinti.
            Sukurtas mechanizmas būtų glaudžiai suderintas su SPG sekretoriato administruojamu Savanorišku patikos fondu, kad būtų užtikrintas paramos mechanizmų papildomumas.
            1.3.5.   Naudos gavėjai
            
            
                        —
                     
                     
                        Valstybės, Sutarties šalys, ir Sutartį pasirašiusios valstybės, norinčios gauti pagalbą Sutarties dėl prekybos ginklais įgyvendinimui.
                     
                  
                        —
                     
                     
                        Valstybės donorės, siekiančios nustatyti SPG įgyvendinimo projektus, kuriuos galėtų remti.
                     
                  2.   Pastabos
            
            2.1.   Papildomumo su vykdoma SPG vystomojo informavimo veikla užtikrinimas
            
            SPG sekretoriatas turi informaciją apie kitas lėšas, kuriomis finansuojami kiti su SPG įgyvendinimu susiję projektai, pavyzdžiui, apie JT pasitikėjimo priemonę bendradarbiavimui ginklų reguliavimo srityje remti (UNSCAR), ir, žinoma, ES SPG vystomojo informavimo projektą. SPG sekretoriatas glaudžiai bendradarbiavo su abiejų veiksmų vadovais ir (arba) vykdytojais, įskaitant Vokietijos federalinę ekonomikos reikalų ir eksporto kontrolės tarnybą (BAFA) ir „Expertise France“ siekdamas išvengti finansavimo dubliavimo. Tai apėmė reguliarų (ir konfidencialų) keitimąsi informacija apie gautas paraiškas ir įvairių fondų patvirtintus projektus.
            Kalbant apie ES paramą SPG sekretoriatui, SPG sekretoriatas remtųsi ir pasinaudotų ryšiais, sukurtais su BAFA, ir remtųsi „Expertise France“, kad užtikrintų SPG sekretoriato ES finansuojamo projekto ir tęstinio ES SPG vystomojo informavimo projekto veiklos tarpusavio papildomumą. Pavyzdžiui, SPG sekretoriatas įtrauks ES ekspertų grupės narius dalyvauti ekspertų seminare, kad būtų patvirtinta mokymo medžiaga, parengta 2 projekto „instruktorių mokymo“ elementui (ekspertų sąrašas (instruktorių mokymas)) ir dalijamasi jų patirtimi ir įgyta patirtimi.
            Be to, SPG sekretoriatas prašytų ES SPG vystomojo informavimo projektų įgyvendinimo partnerių indėlio nustatant valstybių atstovus ir kitus asmenis, kurie bus atrinkti dalyvauti SPG sekretoriato „instruktorių mokymo“ programoje. SPG sekretoriatas taip pat galėtų bendradarbiauti su ES SPG vystomojo informavimo įgyvendinimo partneriais ir ekspertais, kad gautų tikslinėms valstybėms potencialiai reikalingą pagalbą, kuri buvo nustatyta ES veiksmų plano iniciatyvos ir kitos ES informavimo veiklos kontekste. Tokia informacija galėtų būti naudojama 3 projekte (Parama poreikių ir išteklių koordinavimo duomenų bazei) numatytai poreikių ir išteklių duomenų bazei užpildyti.
            Apibendrinant, SPG sekretoriatas įžvelgia daug galimybių tęsti dialogą ir (arba) partnerystę su ES SPG vystomojo informavimo projektu, kad būtų užtikrintas abiejų projektų papildomumas, nes jais siekiama bendro tikslo – veiksmingai įgyvendinti SPG.
            2.2.   COVID-19 poveikis ir pasekmės
            
            COVID-19 daro poveikį daugumai pasaulio šalių, tačiau nevienodą. Tikėtina, kad judėjimo, susiburiančių asmenų skaičiaus ir kelionių apribojimai, kuriuos daugelis šalių nustatė reaguodamos į protrūkį, turės įtakos SPG projektų įgyvendinimui per ateinančius mėnesius, galbūt kelerius metus.
            Be to, atsižvelgiant į tai, kad COVID-19 protrūkio trukmė ir jo poveikis šiuo etapu nėra aiškūs ir jų negalima numatyti, bus sunku tiksliai žinoti, koks bus poveikis projektų veiksmams, susijusiems su tarptautinėmis kelionėmis ir (arba) asmenų tiesioginiais susitikimais, taip pat tvarkaraščiui.
            SPG sekretoriatas į šias aplinkybes atsižvelgs projektų planavime:
            Pirma, SPG sekretoriatas parengė trijų pasiūlyme nurodytų projektų įgyvendinimo tvarkaraščio projektą, kuriuo užtikrinama, kad per pirmuosius 15 projekto mėnesių (2021 m. balandžio mėn. – 2022 m. birželio mėn.) kiekvieno iš projektų atžvilgiu būtų kiek įmanoma išsamiau atlikta kabinetinė pasiruošimo, planavimo, informavimo, mokslinių tyrimų ir tekstų rengimo veikla. Ta veikla, kuriai reikia tiesioginio dalyvavimo, t. y. 2 projekte (Ekspertų sąrašas (instruktorių mokymas) numatyto seminaro „instruktorių mokymas“ atveju, turėtų būti vykdoma antraisiais projekto metais (2022 m. liepos–lapkričio mėn.). Žinoma, jei 2022 m. spalio mėn. COVID pandemija darys poveikį galimybėms keliauti ir rengti praktinius seminarus, gali reikėti apsvarstyti galimybę pratęsti laikotarpį arba parengti kitą nenumatytų atvejų planą.
            Antra, SPG sekretoriatas yra parengęs nenumatytų atvejų planus, susijusius su tam tikrais projektų veiksmais, kuriuose numatomas tiesioginis arba asmeninis dalyvavimas. Pavyzdžiui, 1 projekte (SPG nacionalinių kontaktinių centrų gebėjimų stiprinimo rėmimas) numatomas informavimo sesijos, nuo pusdienio iki dienos trukmės, organizavimas prieš kiekvieną SPG posėdį (pradedant nuo 8-osios valstybių, Sutarties šalių, konferencijos ciklo), skirtas nacionaliniams kontaktiniams centrams, kuriose būtų pateikiama nuolat atnaujinama informacija apie būsimą posėdį ir būtų sudarytos galimybės užduoti klausimus ir pasiaiškinti informaciją; nors tikimasi, kad šie informaciniai susitikimai gali ir bus rengiami dalyvaujant asmeniškai prieš kiekvieną SPG posėdį (ir pačiame posėdyje bus dalyvaujama asmeniškai), jei tai neįmanoma dėl COVID apribojimų, tokie informaciniai susitikimai galėtų būti rengiami virtualiai, suskirstant pagal regionus (jei reikia), kad būtų atsižvelgta į laiko zonos ir kalbos veiksnius.